Elimistön puolustusjärjestelmää nakertava hi-virus osataan nykylääkkein pitää kurissa muttei parantaa.

Virus nimittäin ymppää omaa perimäänsä isäntäsolujensa perimään. Siksi se pystyy lymyilemään soluissa, jotka tartunnan hetkellä ovat lepotilassa – ja aktivoitumaan, kun ne aikanaan heräävät.

Kuurupiilo ei kuitenkaan onnistu enää.

Yhdysvaltalaistutkijat keksivät, miten virus saadaan seulottua ja siivottua pois isäntäsolujen perimästä. Häätö tapahtuu niin kutsutun crispr-cas9-genominmuokkauksen avulla. Se on biokemiallinen työkalu, jolla dna:ta voidaan leikata ja liimailla emäsparien tarkkuudella.

Aktiivisten hi-1-virusten monistuminen sammui 96-prosenttisesti.

Viime vuonna Kamel Khalili Templen yliopistosta osoitti kollegoineen geenisaksien toimivan ensin ihmisen hiv-soluviljelmissä, sitten hiv-eläinmalleilla.

Tuoreimmissa kokeissa ryhmä onnistui pyyhkimään hivin muun muassa hiiriltä, joihin oli istutettu hivillä tartutettuja ihmisen t-soluja. Ne ovat elimistön puolustussoluja, joihin hiv herkimmin varastoituu.

Osoittautui, että aktiivisten hi-1-virusten monistuminen sammui crispr-cas9-menetelmällä 96-prosenttisesti, Khalili kiteyttää tuloksia Templen yliopiston sivulla.

Hiv ei myöskään jäänyt uinumaan eläimen elimistöön, koska viruksen pienimmätkin palaset saatiin saksittua puolustussolujen dna:sta.

”Seuraavaksi tutkimus pitää toistaa kädellisillä, jotka ovat parempia malleja ihmisen hiv-tartuntalle. Niillä voidaan vahvistaa hiv-1-dna:n poistuminen t-soluista ja muista hiv-varastoista, aivosolut mukaan lukien”, Khalili sanoo.

Perimmäinen tavoite on selvä. ”Päämääränämme ovat potilaskokeet ihmisillä.”

Tulokset julkaisi Molecular Therapy.

Lue lisää crispr-cas9-menetelmästä Suomen Kuvalehden artikkelista.